《斋居探韵得干字》
明代·卢龙云

二仪欣报祀，九列萃衣冠。南陆朱明远，北郊淑气蟠。

精诚孚五位，对越凛千官。方泽循周典，汾阴陋汉观。

班联玄武署，法藉惠文弹。槐影侵阶绿，葵心向日丹。

端居尘虑息，远俗旅愁宽。静夜萤光照，炎天竹翠寒。

更阑城漏急，晓近禁钟残。觅句心怀惬，挥毫气象干。

寂寥休自悼，谈咏总成欢。岂必河东赋，阳春和已难。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。